CELEX: 62013TN0563
Language: el
Date: 2013-10-24 00:00:00
Title: Υπόθεση T-563/13: Προσφυγή της 24ης Οκτωβρίου 2013 — Βέλγιο κατά Επιτροπής

14.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 367/38
            
         Προσφυγή της 24ης Οκτωβρίου 2013 — Βέλγιο κατά Επιτροπής
   (Υπόθεση T-563/13)
   2013/C 367/68
   Γλώσσα διαδικασίας: η ολλανδική
   
      Διάδικοι
   
   
      Προσφεύγον: Βασίλειο του Βελγίου (εκπρόσωποι: J.-C. Halleux και M. Jacobs, επικουρούμενοι από τους F. Tuytschaever κα M. Varga, δικηγόρους)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να κηρύξει παραδεκτή και βάσιμη την προσφυγή του και, ως εκ τούτου, να ακυρώσει την προσβαλλόμενη απόφαση κατά το μέρος που αφορά τις πραγματοποιηθείσες από το Βασίλειο του Βελγίου δαπάνες ποσού 4 108 237,42 ευρώ, ή σε κάθε περίπτωση να περιορίσει στο 1 268 963,04 ευρώ το ποσό που πρέπει να αποκλειστεί από τη χρηματοδότηση·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Το προσφεύγον ζητεί την ακύρωση της εκτελεστικής αποφάσεως 2013/433/ΕΕ της Επιτροπής, της 13ης Αυγούστου 2013, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα «Εγγυήσεων», στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1), κατά το μέρος που αφορά τις δαπάνες που πραγματοποιήθηκαν από το Βασίλειο του Βελγίου.
   Το προσφεύγον διατυπώνει τρεις λόγους ακυρώσεως.
   Με τον πρώτο λόγο προβάλλει παράβαση της υποχρεώσεως αιτιολογήσεως και παραβίαση της αρχής της ασφάλειας δικαίου επειδή η προσβαλλόμενη εκτελεστική απόφαση δεν παρέχει σε επαρκή βαθμό στο προσφεύγον τη δυνατότητα να μάθει ποια παράβαση του προσάπτεται.
   Με τον δεύτερο λόγο προβάλλει παράβαση των άρθρων 122, 125β, παράγραφος 1, και 125δ του κανονισμού (ΕΚ) 1234/2007 (2) και των άρθρων 25, 28, παράγραφος 1, 29 και 33 του κανονισμού (ΕΚ) 1580/2007 (3) επειδή η Επιτροπή όρισε ότι κακώς η Greenbow cvba αναγνωρίστηκε ως οργάνωση παραγωγών.
   Με τον τρίτο λόγο προβάλλει παραβίαση της αρχής της αναλογικότητας επειδή η Επιτροπή δεν περιόρισε τη δημοσιονομική διόρθωση στις δαπάνες σχετικά με τα μέλη της Greenbow που δεν μπορούσαν να αναγνωριστούν αυτοτελώς ως οργάνωση παραγωγών.
   
      (1)  ΕΕ L 219, σ. 49.
   
      (2)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργανώσεως των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (ΕΕ L 299, σ. 1).
   
      (3)  Κανονισμός (ΕΚ) 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) 2200/96, (ΕΚ) 2201/96 και (ΕΚ) 1182/2007 του Συμβουλίου στον τομέα των οπωροκηπευτικών (ΕΕ L 350, σ. 1).